|
|
{"url":"","collection":"silbloomlm","source":"BLOOM Library","original_code":"aph","text":"उटुम्ङिना मुन्डुम् तब माङ्हाङ्ङा लोडुए, “ह्वाङ् लिसा,” हिट्नुङ् ह्वाङ् लिसे॥ माङ्हाङ्ङा ह्वाङ् पुयुनाँ हिट्ना आड्डिक् ओचेट्नुना डाना॥ हिट्नुङ् माङ्हाङ्ङा ह्वाङ् लोङ्सा “लेम्बा” हिट्नुङ् डुम् लोङ्सा “युसा” निङ् खेङ्सुबिडुए॥ हिट्नुङ् नाम् कुडे भ्यानिक् लिसे नाम्बाक् पाइलेना लेम्बा लिसे॥\nहिट्नुङ् माङ्हाङ्ङा आग्याँ चोगुए, “चुवा माझै ठिक् पाक् चा मेना ओहोप् उलियाक् हिट्नुङ् हिट्नाङा चुवा इप्पोक् ओफारा ओचोगुचियाक्॥ हिट्नुङ् माङ्हाङ्ङा हिट्ना ओहोप् चोगुङ् उठुङ्ङिना लोक् उछिक्ङिना चुवा साम्डुचे॥ हिट्नुङ् हिड्डेडोक् लिसे॥ माङ्हाङ्ङा हिट्ना ओहोप् लोङ्सा “टाङ्साङ्” लोडुए हिट्नुङ् नाम् कुडे भ्यानिक् लिसे॥ नाम्बाक् इप्पोक् लेम्बा लिसे॥\nमाङ्हाङ्ङा माट्टुए, टाङ्साङ् उछिक्ङि लिसाना सोब्बे चुवा ठिएठोङ्ङि उछुम्याक् हिट्नुङ् चोबाना स्वाँरा उठेट्याक्॥ हिट्नुङ् हिड्डेडोक् लिसे॥ हिट्नुङ् माङ्हाङ्ङा चोबाना स्वाँरा लोङ्सा “नारा” लोडुए, हिट्नुङ् छुमाना चुवा लोङ्सा “सामुन्रा” निङ् खेङ्सुए॥ माङ्हाङ्ङा ना निसुङ् ओचाप् टाए॥\nटबो माङ्हाङ्ङा माट्टुए, “स्वाँराङा सोब्बे पारिक्ङागा लालिक् उलिगा हिट्नुङ् सिङ्उभुङ्माचि कोबुचे” हिट्नुङ् ना निसुङ् माङ्हाङ्ङाना ओचाप् टाए॥ नाम्कुडे भ्यानिक् लिसे॥ नाम्बाक् सुम्बोक् लेम्बा लिसे॥\nहिट्नुङ् माङ्हाङ्ङा माट्टुए, “टाङ्साङ्ङि नाम्, लालिप्माङ् हिट्नुङ् चोक्चिङ्गेट्चि युसा हिट्नुङ् लेम्बा साम्मा लोङ्सा ओठेट्याक्॥ नगाँ लेम्बासेम्बा, बार्खा, रितुङाना बेला लिना रिङ्ङाना टोॽवा ओचोगुवाक्॥ माङ्हाङ्ङा नाराङि लेम्बा लोक् युसा ह्वाङ् चोक्मा लोङ्सा हिट्नागाचि टाङ्साङ्ङि खेङ्सुचे॥ माङ्हाङ्ङा हिट्ना निसुङ् ओचाप् टाए॥ नाम् कुडे भ्यानिक् लिसे नाम्बाक् टेम्बोक् लेम्बा लिसे॥\nहिट्नुङ् माङ्हाङ् पिगे, चुवाङि उलिगा सोब्बे पारिक्ङागा ङासाचि हिट्नुङ् टो टाङ्साङ्ङि ओपेगा नुवाचि चोगुचे॥ हिट्नुङ् माङ्हाङ्ङाना ओचाप् टाए॥ माङ्हाङ्ङा नाड्डे पिक्सा आसिक् पिडुचे, “ङासाचि जोम् पोसा सामुन्राटेप् लिसानि॥ नुवाचि चा नाराटेप् पोसा खाडानि” पिक्सा लोडुचे॥ नाम्कुडे भ्यानिक् लिसे नाम्बाक् लेम्बोक् लेन् लिसे॥\nहिट्नुङ् माङ्हाङ् पिगे, “ना नाराङि पारिक् पारिक्गा ठेगा खाट्टिउगा पाङ्ङि उलिगा, जाङ्गालाङि उलिगा हिट्नुङ् सोट्सा उलाम्टिगा जिवाट्चि उलि” पिक्सा माट्टुए॥ हिट्नुङ् हिड्डेडोक् लिसे॥ माङ्हाङ्ङा नाड्डेपारिक् सोब्बे जिवाट्चि चोगुचे॥ हिट्ना निसुङ् ओचाप् टाए॥\nमाङ्हाङ्ङा माट्टुए, “हाट्ले याप्मि आनि गाड्डेडोक् चोगुम्॥ नागा सामुन्राङिगा ङासाचि, टाङ्साङ्ङिगा नुवाचि, सोब्बे पारिक्ङागा नाराङिगा पाङ्ठाङ्ङि ओम्डुम्चिम्गा, जाङ्गाला कोकालाङि उलिगा हिट्नुङ् स्वाँराङि सोट्सा उलाम्टिगा जिवाट्चि ना याप्मिङा आधिकार् ओचोगुच्याक्॥” हिड्डेउङ् माङ्हाङ्ङा याप्मि उन् गाड्डेनाडोक् चोगुए॥ माङ्हाङ्ङा चोगुचिगा सोब्बे थोक्चि पुयुचे हिट्नुङ् आड्डिक् ओचाप् टाए॥ नाम्कुडे भ्यानिक् लिसे नाम्बाक् ङा लेन् लिसे॥\nटबो माङ्हाङ् डाङ्बाङा स्वाँरालाम्मा खाम् कोबुङ् याप्मि चोगुए, हिट्नुङ् हिट्ना याप्मि उनाभुक्ङि ओसोक्मा मुट्टुबिडुङ् हिट्ना याप्मि उहिङ्ग्वाट् लिसे॥ ना याप्मिङाना निङ् आदाम मेट्टुबिडुए॥ हिट्नुङ् माङ्हाङ्ङा बाकैँचा चोगुङ् आदाम हिट्ना पुसिङा युङ्सुए॥\nमाङ्हाङ् डाङ्बाङा हिट्नि पारिक् पारिक्ङागा पुयुम्नाँ नुना चाम्नाँ लेलेम् लोसिना टुलफुल ओकेङुगा सिङ्उभुङ्माचि लेट्टुचे॥ हिट्नुङ् हिट्ना बाकेँचाङाना माझाङि लाट्निना चोला टुबुम्ना सिङ् उभुङ्मा हिट्नुङ् ओचाफेन्ना हिट्नुङ् ओचेट्नुना ठोना आपिना सिङ् उभुङ्मा चा लेट्टुए॥\nमाङ्हाङ् डाङ्बा उनिङ्ग्वाङि मिट्टे, “हाट्ले याप्मि ओयेकेले युङ्मा ओचेट्नुना लिनिना॥” हिट्नुङ् टाङ्साङ्ङिगा, जाङ्गालाङिगा हिट्नुङ् नाराङि सोट्सा उलाम्टिगा जिवाट्चिगा माझै उन् खान्डुना घुवार काफाबा ठिक् टाक् चा वानेट्नि॥\nहिड्डेलिसाउङ् माङ्हाङ् डाङ्बाङा हिट्ना याप्मि आड्डिक् टुक्लोक् मिॽयुमा ठेन्डुबिडुए, हिट्ना इम्साना बेला डोक् माङ्हाङ्ङा ठिक् उपिम् होट्टुङ् हिट्नि साङा इप्टुए॥ माङ्हाङ् डाङ्बाङा उपिम्लाम्मा मेन्झेमा चोगुङ् याप्मि सोरि आप्टुए॥\nजब ना याप्मिङा निसुङ् माट्टुए, “नाउम्टे आङा गाड्डेडोक् निङ्ना॥ आसारुॽवाङाना आसारुॽवा हिट्नुङ् आसाङाना आसा॥ ना मन्झेमाडोक् पोङ्भोने येम्बेछालाम्मा चोक्बालाक् मेन्झेमा लिसे॥” नाड्डेपाराउङ् याप्मिङा उप्पा उमा नाडुङ् ओटालिमाङ्लोक् टोङ्युक् हिट्नुङ् हिट्नागाचि ठिक् येम् लिचिचि॥\nहिड्डेउङ् माङ्हाङ्ङा उन् गाड्डेनाडोक् चोगुए हिट्नुङ् येम्बाछालोक् मेन्झेमा चोगुचे॥ माङ्हाङ्ङा हिट्नागाचि नाड्डे पिक्सा आसिक् पिडुचे, “खान्चि छालेट्चि जोम् उलियाक्, खान्चि छालेट्चिङा नाराडोक् उपुप्टुवाक्॥” माङ्हाङ् डाङ्बाङा चोगुचिगा सोब्बे थोक् पुयुचे हिट्नुङ् आड्डिक् ओचाप् टाए॥ नाम्कुडे भ्यानिक् लिसे नाम्बाक् ङा लेन् लिसे॥\nनाड्डेउङ् माङ्हाङ्ङा टाङ्साङ्, नारा हिट्नुङ् हिट्नि उलिसागा सोब्बे थोकचि चोक्मा हिडुए॥ हिट्नुङ् उन् सि लेम्बा पाक्चा टोॽवा मिचोक्ङे युङे॥ हिट्नुङ् उन्ङा सि लेम्बा आसिक् पिडुए ना लेम्बाम्बाक् आरु लेम्बा नुङ्ना आप्पे पाराना युङ्माना लेम्बा लोडुए॥ पोङ्भोने ना लेम्बाम्बाक् उन्ङा चोक्माना टोॽवा चोक्मा हिडुङ् पाक्चा मिचोक्ङे युङे॥नाड्डेउङ् माङ्हाङ्ङा टाङ्साङ्, नारा हिट्नुङ् सामुन्रा हिट्निगा सोब्बे थोक्चि सिरिस्टि चोक्मा हिडुए॥","num_words":563,"character_repetition_ratio":0.127,"word_repetition_ratio":0.0,"special_characters_ratio":0.385,"stopwords_ratio":0.0,"flagged_words_ratio":0.0,"lang_id_score":0.879,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"मोज्जाना चाट्ला मुन्डुप्मा एला एला आबा॥ ढिलो चोक्नेन्॥\nटोङाउङ् युङा, खुरुखुरु पोढाँ लिसा॥\nफेल्फेल् मिचोक्ङे, आक्छेर सेङ्सेङ् छेप्टु॥\nकानिबा लिसा, मालोना रिङ् टेन्डा॥\nओचेट्नु छेप्टु, मोज्जाना चाट्ला सिकाँ लिसा॥","num_words":29,"character_repetition_ratio":0.083,"word_repetition_ratio":0.0,"special_characters_ratio":0.387,"stopwords_ratio":0.0,"flagged_words_ratio":0.0,"lang_id_score":0.461,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"लाङ्मेप्माङाना भेटि ठिक् लेम्बा येसु माङ्ठानाङिना भेटि युङ्माना याङ्ढाङ् नेहेट्टाङ् युङाउङ् वागाठागा जोम् याप्मिचि ओवाबाउङ् भेटि ओठेन्डुगा पुसा युङाइसाना॥\nहिट्नुङ् हिट्नि जोम् वागाठागा याप्मिचि ओआबाउङ्\nजोम् ओफाबा ओठेन्डुए॥\nहिट्नुङ् ठिबाङ् पाक् चा वाइना लाङ्मेप्माङा चा ताँबोङाना इप्पोक् राङ् ठेन्डुना निसुए॥ ना राङ्उम्बाक् आरु राङ् नुङ्ना आड्डिक् जोम् डाना॥\nना निसुङ् ओचेलाचि छेम्डुचिउङ् येसुङा लोडुचे, “छेम्बाडोक् आङा खानि लोनाँनि, ना पाक्चा वाइना लाङ्मेप्माङा आरु सोब्बे नुङ्ना जोम् भेटि ठेन्डुए॥”\nपोङ्भोने आरु नागा वागाठागाङा उन्चिगा सुबेन्माक्फेन्लाम् ओठेन्डुए, टरो ना पाक्चा वाइना लाङ्लेप्माङाम्टे ओकामोइङाना सोब्बे डोक् आप्टुसुए॥\nयेसु ओचेलाचिलोक् माङ्ठानाङाना टेल्लाङ्लाम्मा होन्डालाबाना बेला ओचेलाचि माड्डे ठिबाङ् चेलाङा लोडुए, “काहिसिक्बा, खोट्टेउगा ठेगा लुङ्गेॽवाचि हिट्नुङ् आम्टेप्मा ठेठेगा पाङ्चि, पुयुटे॥”\nहिट्नुङ् येसुङा हिट्ना लोडुए, “पुयानुम्टे नागा ठेठेगा थोक्चि खानिङा आपुयुम्गेट्टुम्लोक् आनिसुम्गा थोक्चि ठिक् लुङ्गेॽवाधारि चा लिनिना, ना ख्वाप्पा ओहोडुटु ॥”\nहिट्नुङ् येसु जैतुन झोन्झोबाङाना याहाँपारा खाडे ॥ युहान्ना लोक् याकुबङा येसुङा पाक् माट्टुएना हिट्ना रिङ्ङि निङ्ग्वा रिसाचुए हिट्नुङ् उन्चिङा उन् सिलाप्टाचुए, “आडाङ्बा आन्याँ याप्मि लोडालो, नागा रिङ्चि खोना बेला उलियुग्गा? हिट्नुङ् नागा सोब्बे घाट्नाचि एलाडोक् लियुक् नुङ् खोड्डे पाराना चिन्ना लियुक्ना होला॥”\nयेसुङा हिट्नागा लोडुचे, “ओछेक्छेक् चोगानि, साङा चा खानि माबान्डिन् चा॥ हिट्नुङ् खानिङा खेमाटोमा लिसागा हिट्नुङ् खेमाटोमा लियुगेट् हिट्नुङ् लुक्लेमा काट्युगेट् हिट्नुङ् चामा ठुङ्मागा थोक्चि लाट्युगेट् हिट्नुङ् यारुसलेम दुस्मोनचिङा जाखाम् ओचोगुए पिक्सा ओमाट्टुगा रिङ् आखेम्सुम्टुम्॥ नाड्डेगा घाट्नाचिम्टे नाराङाना आन्ते लिमा नुङ् पाइले लिमा डोक् कोन्युक्॥”\nखानिङ आङि बिस्वास आचोगुम्नाँ,खानि याप्मिचिङा चिम्मा माफुट्टिटि, हिट्नुङ् मालेम्सिटि हिट्नुङ् हाङ्चि सोरि माखाट्टिटि हिट्नुङ् खानिङा आङाना बारेङि गाबाइ पिमा कोन्युक्॥ खानि नाराङाना आन्तेसोम्मा बिस्वासङि दोरो आलिसिए भोने एडोक् आहिङिटि॥\nखानिम्बाक् ओछेक्छेक् चोगानि, आङा खानि लोनानिगा रिङ् लिमा डोक् लियुक्॥टोना लोग् हिट्नुङ् नारा मेग्युङ् खाट्युक् टरो आङा लोनानिगा रिङ् खोनाबेला चा मेग्निना॥","num_words":261,"character_repetition_ratio":0.058,"word_repetition_ratio":0.0,"special_characters_ratio":0.391,"stopwords_ratio":0.0,"flagged_words_ratio":0.0,"lang_id_score":0.368,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"लालिक् काहिबा याप्मिङाना मुन्डुम् हिट्नुङ् उन्ङा नाड्डेना मुन्डुम् लोडुचे, “ठिबाङ् याप्मि लालिक् हिसिङा होन्डे॥ हिट्नुङ् लालिक् हिसा खाडानाँ खोट्टेप्मा लालिक्चि लाम्बोङि ओठाए, हिट्नुङ् नुवाचि ओटायाउङ् ओचोडिसुए॥”\nआम्टेप्मा लालिक्चि लुङ्गेॽवा एडोक् लिसाना खाम्ङि ओठाए, हिट्नि खाम् खाटिटि एडोक् लिसानाँ लालिक् कोब्माम् एलाडोक् ओकोबे॥ टरो गाइरो सोम्मा ओजारा ठेम्मा टोगुवाट्टुन् हिट्नुङ् नाम् छेडानाँ लालिक् लेमाउङ् चोबाडे॥\nआम्टेप्मा लालिक्चिम्बाक् उटिउँबा बारिङि ओठाए, टरो टिउँबाचि ओपोया ओकाडाउङ् ओकोबागा लालिक्चि पोमा उपिडुवाट्टुन्चिन्॥\nआरु आम्टेप्मा लालिक्चिम्बाक् ओचेट्नुना खाम्ङि ओठाए, हिट्नुङ् हिबालाक् लालिक्चिङि कोइङा साए गुना, साठि गुना हिट्नुङ् तिस गुना उसा ओकेङुए॥ खेम्माना नुभेक् लोक्गाङा नुलोक् खेम्सानुम्॥\nना मुन्डुम्ङाना उटुप् चेलाचिङा बुझा चोक्मा उहिडुवाट्टुन् हिट्नुङ् येसुङा लोडुचे, “लालिक्म्बाक् माङ्हाङ्ङाना रिङ् ए॥ हिट्नुङ् लाम्बोङि ओठायागा लालिक्चिम्बाक् माङ्हाङ् रिङ् काखेम्बाचि उलियुक् हिट्नुङ् सैतान टायुङ् याप्मिचिङा बिस्वास ओचोगुन्चा नुङ् माङ्हाङ् िरङ् नाप्टुचिउङ् खाट्टुएट्टुटु॥”\nहिट्नुङ् घेट्रेक्का लुङ्गेॽवा बारिङि ठायागा लालिकउम्बाक् माङ्हाङ् रिङ् ओखेम्सुङ् छोप्मो लोङ्सा बिस्वास काचोक् याप्मि उलियुक्॥ हिट्नुङ् माङ्हाङ् रिङ् ओचेट्नुलोक् उन्चि निङ्ग्वाङि युङ्मा उहिडुन्ना, जबो निङ्ग्वा छिमा बेला टायुक् बिस्वास ओनाडुटु॥\nटिउँबा बारिङि ओठायागा लालिक्चिम्बाक् माङ्हाङ् रिङ् काखेम्बा याप्मिचि उलियुक्॥ टरो ना चोलाङि लिना चिन्ता, सुबेन्माक्फेन् हिट्नुङ् ना नाराङिना मोज्मोज्जाङा बान्डुचिउङ् बिस्वासङि पोमा उहिनिगा हिट्नुङ् हिट्नागाँ टुलफुल ओकेङुन्गा॥\nहिट्नुङ् ओचेट्नुना खाम्ङि ओठायागा लालिक्चिम्बाक् माङ्हाङ् रिङ् ओखेम्सुङ् उन्चि निङ्ग्वाङि ओचेट्नुलोक् उयुङ्सुगा याप्मिचि उलियुक्॥ हिट्नुङ् माङ्हाङ् रिङ् ओखेम्सुङ् हिड्डेगाड्डेडोक् ओचोगुङ् ढुक्का उलियुङ् जोम् टुल्फुल ओकेङुटु॥","num_words":206,"character_repetition_ratio":0.113,"word_repetition_ratio":0.0,"special_characters_ratio":0.361,"stopwords_ratio":0.0,"flagged_words_ratio":0.0,"lang_id_score":0.82,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"युहान्ना पोङ्ना रिङ् माङ्हाङ् रिङ् काउग्बाङा जाकारिया लोडुए, “कापाङ्डाङ्माङा ठिबाङ् छा मापोङ्युबियुक्॥ हिट्नुङ् खान्चिङा ना ओओङाना उनिङ् युहान्ना खेङ्साबिडाचु॥ हिट्नुङ् उन् पोङ्नामे सेङ्सेङ्ना हाङ्साङा इप्टुटु, हिट्नुङ् जोम् याप्मिचि येसु खिरिस्टलेङ् नोक्माउङ्सा टेयारि चोगुचिचि॥” जाकारियाङा माङ्हाङ् रिङ् काउग्बा लोडुए, “खोड्डेउङ् ना रिङ् ठाहा टोगुङ्टुङ्ना टे? आन्च्याँम् इप्पाङ्रोक् ओओ माले पासिङ् मासिङ् लिमाहिडाइसाचेँ॥”\nमाङ्हाङ् रिङ् काउग्बाङा जाकारिया लोडुए, “ आङा माङ्हाङ्ङाडोक् खान्लाउङ्सा नुना खाबोर खेम्मेप्माउङ्सा याङ्पाङ्साना॥ पोङ्भोने खान्ङा आङा माट्टुङ्ना रिङ्ङि बिस्वास आचोग्वाट्टुन्, हिड्डेउङ् खान्नाना काइछा मिलिएसोम्मा खान् चेक्मा आहिनिलोक् आलियुक्॥” हिट्नाबेलाडोक् जाकारिया पाक्चा चेक्मा हिनिना लिसे॥ हिट्नुङ् माङ्हाङ् रिङ् काउग्बा जाकारिया हिट्निरोक् नाडुडोए॥ हिट्नुङ्ना जाकारियाङाना सेवा चोक्माना ओपालो लाट्टाउङ् ओपाङ्ङि नोक्टे हिट्नुङ् ओटालिमाङ् पोङ्ना लिसे॥\nएलिसिबाङा छा खुयुना ङा माइना टेप्मा लिसाइसाना बेला, माङ्हाङ् रिङ् काउग्बा एलिसिबाङाना ओनाटेडार मारियमङि ठेट्टे॥ ना कान्ने मेन्झेमाङाना भ्या लिमाना रिङ् योसेफ ओलोडुना याप्मिङा लोइँबा ठेन्डुङ् रिङ् उफुडुएसुना॥ माङ्हाङ् रिङ् काउग्बाङा लोडुए, “खान्ना माभोक् आखुयुटु हिट्नुङ् ओओ आपोङ्सुटु॥ हिट्ना ओओङाना उनिङ् येसु मेट्टुबिडु॥ उन् माङ्ठेना लियुक् हिट्नुङ् सोब्बेनुङ्ना माङ्ठेना माङ्हाङ्ङाना छा पिक्सा ओलोडुटु हिट्नुङ् खोनाबेला चा लाट्निलोक् सासान् चोगुचिचि॥”\nहिट्नुङ् मारियामङा लोडुए, “ना रिङ् खोड्डेउङ् लिमा हियुक्ना टे, आङाम्टे कान्ने?” हिट्नुङ् माङ्हाङ् रिङ् काउग्बाङा माट्टुए, “खान् उठुङ्ङि माङ्हाङ्ङाना सेङ्सेङ्ना हाङ्सा ठायुउङ्युक् हिट्नुङ् सोब्बेनुङ्ना माङ्ठेना माङ्हाङाना ओबोल्ङा माटेप्युक्॥ हिट्नुङ् हिट्ना पोङ्साना सेङ्सेङ्ना ओओ माङ्हाङ्ङाना छा पिक्सा ओलोडुटु॥” माङ्हाङ् रिङ् काउग्बाङा लोडुना रिङ् मारियामङा बिस्वास चोगुए॥\nमारियामलोक् माङ्हाङ् रिङ् काउग्बा चेक्मा हिडाचिनामे मारियाम एलिसिबा टुब्सिङा खाडे॥ मारियामङा ओनाटेदार एलिसिबा स्या मेट्टुना खेम्सुनामे ओफोक्ङि लिसाना ओओ सोङ्डे॥ माङ्हाङ्ङा उन्चिलोक् चोगुना रिङ्ङि आड्डिक् आनान्डित् लिसाचे॥ हिट्नुङ् मारियाम सुम्बोक् माइना टेप्मा ओनाटेदार एलिसिबालोक् युङे हिट्नुङ् ओपाङ्ङि नोक्टे॥\nएलिसिबाङाना छाडाङ्मा लिमानाबेला लिसे, हिट्नुङ् उन्ङा ठिबाङ् येम्बेछा ओओ पोङ्सुए॥ माङ्हाङ् रिङ् काउग्बाङा लोडुचिगाॽवा डोक् जाकारिया लोक् एलिसिबाङा ओओङाना उनिङ् युहान्ना युङ्साचुए॥ हिट्नाबेलाडोक् जाकारिया पाइलगाड्डे चेक्माहिमाना लिसे हिट्नुङ् जाकारियाङा माङ्हाङह उनिङ् चोन्डुए॥ हाउ आइछा, खान् सोब्बेनुङ्ना माङ्ठेना माङ्हाङ्ङाना माङ्काटा मालोयुक्॥ हिट्नुङ् याप्मिचि पापलाम्मा खोड्डेपारिक् छेमा आटोगुमुङ् आहिङिटिगा लोसिङा खान् आखाट्युक्॥","num_words":295,"character_repetition_ratio":0.115,"word_repetition_ratio":0.0,"special_characters_ratio":0.388,"stopwords_ratio":0.0,"flagged_words_ratio":0.0,"lang_id_score":0.831,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"ठिमेक् रुढिचि फारोङा ओआधिन्ङि उयुङागा इस्राएलि याप्मिचि खाप्मा पिमाउँसा योहोबे डाङ्बाङा मिस्रा देसाङि माङ्डोङ् ठोङ्डिगा ठिमेक् रुढिचि पाङ्सुए॥ नागा रुढिलाम्मा फारो हिट्नुङ् मिस्रा देसाङिगा साम्माङ्चि नुङ्ना योहोबे डाङ्बा आड्डिक् साक्टिसालि नुङ् फारो निमेट्टुए॥\nहिट्नुङ् योहोबे डाङ्बाङा निल होङ्ङिना च्वा हेलिक् ए हेलिक् चोगुए, टरो चा फारोङा इस्राएलि याप्मिचि खाप्मा पिड्वाट्टुन्चिन्॥\nहिट्नुङ् योहोबे डाङ्बाङा ख्वाप्पा मिस्रा देसाटेप् फोरोक्चि पाङ्सुए॥ फारोङा मोसा लोडुए नागा फोरोक्चि आयाप्मिचि हिट्नुङ् ना देसालाम्मा खाट्टुचि॥ मोसाङा बिन्टि चोगुनामे ख्वाप्पा फोरोक्चि याप्मिचिगा टेल्लाङ् हिट्नुङ् पाङ्ङि उसिए हिट्नुङ् मिस्रा देसाटेप् हाङ्हाङ् लिसानाबेला फारो उनिङ्ग्वाङि मिट्टे इस्राएलि याप्मिचि मिस्रा देसालाम्मा खाप्मा पिनिङ्चिङ्गा॥\nयोहोबे डाङ्बाङा मिस्रा देसाटेप् भुसुनाचि लोक् नाबुछाचिङा इप्टुङ् याप्मिचिङि रुढि टाडुए॥ हिट्नुङ् फारोङा मोसा लोक् हारुन छेम्डुचिउङ् लोडुचे ना रुढिलाम्मा आयाप्मिचि जोगाँ आचोगाचुए भोने इस्राएलि याप्मिचि मिस्रा देसालाम्मा खाप्मा पिडुङ्चिङ्चिङ्॥ जबो मोसाङा योहोबे डाङ्बाङि बिन्टि ठाङ्सुए, तबो भुसुना लोक् नाबुछाचि मिस्रा देसालाम्मा होट्टुडिसुचे॥ टरो फारोङा उनिङ्ग्वा रेक्टुए हिट्नुङ् इस्राएलि याप्मिचि मिस्रालाम्मा खाप्मा पिड्वाट्टुन्चिन्॥\nयोहोबे डाङ्बाङा मिस्रिचिगा जिवाट्चिङि आर्को रुढि टाडुङ् ख्वाप्पा जिवाट्चि सेडुचे॥ आझै चा फारोङा उनिङ्ग्वा रेक्टुङ् इस्राएलि याप्मिचि हिट्नालाम्मा खाप्मा पिड्वाट्टुन्चिन्॥\nयोहोबे डाङ्बाङा मोसा लोडुए खाडाउङ् फारो ओटोकानाङि डोक् ठाबुट् टाङ्साङ्लेङ् हिसु॥ जबो उन्ङा ठाबुट् टाङ्साङ्लेङ् हिसुए हिट्नालाम्मा डोक् इस्राएलि याप्मिचिगा येम्टेप् खेसिक् ओहोन्डे, टरो इस्राएलिचिङिम्बाक् होन्नेट्नि॥ हिड्डेउङ् योहोबे डाङ्बाङा फारो उनिङ्ग्वा छाक्लोक् चोगुबिडुए हिट्नुङ् उन्ङा इस्राएलि याप्मिचि योहोबे डाङ्बाङाना माङ्ध्यान् चोक्मा खाप्मा पिड्वाट्टुन्चिन्॥\nहिट्नाउङ्ना, योहोबे डाङ्बाङा ख्वाप्पा मिस्रा देसाटेप् टाङ्साङ्लाम्मा फोम् ठेन्डुङ् स्वाँराङिगा घाँसापाटा,चालिङ् जाखाम् चोगुचे हिट्नुङ् हिट्नाबेला माङ्हाङ् रिङ् मिटेन्ने भारा ओवासागा जिवाट्चि हिट्नुङ् याप्मिचि सेडुचे॥फारोङा मोसा लोक् हारुन छेम्डुचिउङ् लोडुचे, “नाबाजि आङा योहोबे डाङ्बाङाना बिरुड्डाङि पाप चोगुङे हिड्डेउङ् खानि खाप्मा आहिडिटि॥” हिट्नुङ् मोसाङा योहोबे डाङ्बाङि बिन्टि ठाङ्सुए हिट्नुङ् टाङ्साङ्लाम्मा फोम् ठामा नाडुए॥\nहिट्नुङ् फारोङा फेरि योहोबे डाङ्बाङाना बिरुड्डाङि पाप चोगुए हिट्नुङ् उनिङ्ग्वा आझै रेक्टुए॥ इस्राएलि याप्मिचि मिस्रा देसालाम्मा खाप्मा पिमा पिडुवाट्टुचिन्॥\nहिट्नाङा योहोबे डाङ्बाङाना रिङ् यान्डा चोग्वाट्टुन् हिड्डेउङ् ख्वाप्पा मिस्रा देसाटेप् माङ्घिरिचि ओटायाउङ् उइप्टुए॥ फोम्ङा लेम्सुङ् युङागा घाँसापाटा हिट्नुङ् चालिङ् पुलिङ् ख्वाप्पा माङ्घिरिचिङा ओचोडिसुए॥\nहिट्नुङ् योहोबे डाङ्बाङा मिस्रि याप्मिचि उयुङागा ख्वाप्पालेङ् सुम्बोक् लेम्बा माङ् डुम्बारिक् डुम् चोगुए हिट्नुङ् हिट्नागा साक्चा पाङ्लाम्मा भारा होम्मा उहिनेट्नि॥ टरो इस्राएलि याप्मिचि उयुङागा गेसोन छेट्राङिम्बाक् ह्वाङ् डोक् डाना॥\nमिस्रा देसाटेप् योहोबे डाङ्बाङा याङ् रुढिचिङा याङ्छामा चाट्टुचि चा फारोङा इस्राएलि याप्मिचि माङ्ध्यान् चोक्ङा खाप्मा पिड्वाट्टुन्चिन्॥ फारोङा आझै चा उनिङ्ग्वा रेक्टुङ् योहोबे डाङ्बाङाना रिङ् खेम्स्वाट्टुन् हिड्डेउङ् उन्ङा मिस्राङि आन्टिम् रुढि टाप्माना योजाना चोगुए॥ ना आन्टिम् रुढिङा एडोक् फारोङाना उनिङ्ग्वा फेराँ चोगुटु॥","num_words":371,"character_repetition_ratio":0.152,"word_repetition_ratio":0.0,"special_characters_ratio":0.356,"stopwords_ratio":0.0,"flagged_words_ratio":0.0,"lang_id_score":0.799,"perplexity_score":500.0,"cluster_detection":-1} |
|
|
{"url":"","collection":"silbloomlm","source":"BLOOM Library","original_code":"aph","text":"चुवाङा नारा इप्टुना टरो योहोबे डाङ्बा नोआ ओलोडुना याप्मिलोक् भोने ओचाप् टाए॥ उन्एरोक् ठिबाङ् नुना हिट्नुङ् धारमोति याप्मि डाना टरो चा दुस्टा याप्मिचि चा एक्केउ उयुङागा डागा॥ हिट्नुङ् माङ्हाङ्ङा नोआ लोडुए, ना नारा चुवाङा इप्माना योजाना चोगुएसुङे॥ खान्ङा ठिक् नुना सिङ्उभुङ्माङाना ठेना चुवा खोङ्डाङ् चोगु नुङ् माङ्हाङ्ङा लोडुए॥\nमाङ्हाङ्ङा नोआ लोडुए हिट्ना चुवा खोङ्डाङ् ठिक् साए चालिस मिटार केना, तेइस मिटार बाङ्ना हिट्नुङ् तेरो मिटार ओफारा केना चोगु॥ नोआङा चुवा खोङ्डाङ् सिङ्ङाना चोगुए हिट्नुङ् भिटरा भारा आलाकाट्राङा लेङ्डुए, जोम् कोठाचि चा चोगुए, छाना चा ठेन्डुए हिट्नुङ् हिट्ना सुम्बोक् टाँडा लिसाना चोगुए हिट्नुङ् छेउलेङ् ठिक् ढ्वारिक् चा युङ्सुए॥ खान्, काटालिमाङ्, काइछाचि हिट्नुङ् कापाङ्लुमेट्चि चुवा खोङ्डाङ्ङि खाट्टुचिउङ् खाडा॥ हिट्नुङ् सोब्बे पारिक्ङागा नुवाचिगा जोडि जोडि खान्लोक् चुवालाम्मा हिङ्मा हिमा लोङ्सा खाट्टुचि॥\nमाङ्हाङ्ङा लोडुगाॽवाडोक् नोआङा सोब्बे रिङ् चोगुए॥ ना चुवा खोङ्डाङ् आड्डिक् ठेना लिसानाँ ना चोक्मा लाङ्सा याप्मा बार्खा लाहाब् लिसे॥ नोआङा सोब्बे याप्मिचि लोडुचे ना नारा चुवाङा इप्टुङ् जाखाम् लियुगेट् हिड्डेउङ् दुस्टा टोॽवा चोग्मा नाडानुमुउङ् माङ्हाङ्लेङ् नोक्टानि लोडुचे टरो हिट्नागाँ उन् बिस्वास ओचोग्वाट्टुन्॥\nमाङ्हाङ्ङा नोआ लोङ्सा हिट्नुङ् ओजाहान्चि लोङ्सा हिट्नुङ् जिवा जिवाट्चि लोङ्सा चाहाब् लिना चामा ठुङ्मागा चिजाबिजाचि छुम्सुङ् युङ्सु लोडुए॥ नोआङा माङ्हाङ्ङा लोडुगाॽवाडोक् सोब्बे ठोक् टेयारि चोक्मा हिडुए हिट्नुङ् ओपाङ्डाङ्मा, सुम्बाङ् उइछाचि, हिट्नुङ् ओपाङ्लुमेट्चि लोक् जाम्मा साङ्जाना चुवाखोङ्डाङ्ङि उलिगे॥\nजाङ्गालि जिवाट्चि हिट्नुङ् नुवाचिगा कोक्साबा कोक्सामाङागा जोडि जोडि नोआङागा ओजाहान् छालेट्चि हिट्नुङ् उपाङ्लुमेट्चि नारा चुवाङा इप्टुङ् जाखाम् लिमालाम्मा जोगाँ चोक्मा लोङ्सा माङ्हाङ्ङा चुवा खोङ्डाङ्ङि पाङ्सुचे॥ सोब्बे पारिक्ङागा जिवाट्चिगा कोक्साबा कोक्सामाङागा सि जोडि भोक् ठाङ्मा लोङ्सा चुवा खोङ्डाङ्ङि माङ्हाङ्ङा पाङ्सुचे॥ हिट्नागा सोब्बे जिवाट्चि, नुवाचि हिट्नुङ् नोआङागा ओजाहान् ओछालेट्चि चुवा खोङ्डाङ्ङि उलिगे हिट्नुङ् माङ्हाङ्ङा चुवा खोङ्डाङ्ङाना ढुवारिक् छुप्टुए॥\nजबो नोआङागा उइछाचि, ओपाङ्लुमेट्चि हिट्नुङ् उपाङ्डाङ्मा हिट्नुङ् सोब्बे पारिक्ङागा जिवाट्चि चुवाङा इप्टुना नारालाम्मा जोगाँ लिमा चुवा खोङ्डाङ्ङि उलिगे हिट्नुङ् व्हेट् टामा ठालाँ चोगुए॥ हिट्नुङ् लेन्सेन् टेम्मेक् लेम्बा सोम्मा व्हेट् टायायाक्टे॥ नारा उछिक्ङिगा चुवा उपुन्चि उपुन्डे हिट्नुङ् टाङ्साङ्ङिगा उपुन्चिगा ढुवारिक् चा ओङ्से हिट्नुङ् ना ख्वाप्पा नारा हिट्नुङ् केगा केगा चोङ्साङ्माचि चा चुवाङा टेप्टुचे॥\nनाराङि उलिसागा सोब्बे नुवाचि पाङ्ङि ओम्डुम्चिम्गा, जाङ्गालाङि उलिगा जिवाट्चि, सोट्सा उलाम्टिगा हिट्नुङ् ख्वाप्पा याप्मिचि उसिए॥ नोआ हिट्नुङ् उन्लोक् उलिसागा एडोक् उहिङे॥ चुवाखोङ्डाङ् भिट्रा उलिसागा सोब्बे थोक् नाराङि इप्टुना चुवालाम्मा जोगाँ उलिसे॥\nटाङ्साङ्लाम्मा माङ्ठेना व्हेट् चा टामा नाडुए हिट्नुङ् नाराङि चुवा योग्योग् चोप्सा खाडे हिट्नुङ् चुवा टायाना लेम्बोक् माइना टासुनाँ चुवाखोङ्डाङ् आरारात ओलोडुना चोङ्साङ्माङि टासुङ् हेप्टे॥ टरो चा नाराङि चुवाङा आझै इप्टुएसुना डाना हिट्नुङ् चुवा रिम्सा खाडे हिट्नुङ् सुम्बोक् माइना ओएङ्स्वालेङ् झोन्झोबाङागा ओछोम्बो ओठेट्टे॥\nहिट्नुङ् टेम्बोक् लेम्बा ओएङ्स्वा नोआङा चुवाखोङ्डाङ्ङाना झ्याल ओङ्सुए हिट्नुङ् नाराङि चुवा रिमेनि माइना नुङ् पुमाउङ्सा ठिक् काॽवा भारा पेमेट्टुए॥ हिट्ना काॽवाङा चुवा चोबेनि माइना नुङ् पुसा पेयायाक्टे टरो खोनाइ चा चुवा चोबाना निसुवाट्टुन् हिट्नुङ् नोक्टा टाए॥\nहिट्नुङ् नोआङा चुवा चोबेनि माइना नुङ् ठाहा टोक्मालोङ्सा ठिक् ढुकुर चा भारा पेमेट्टुए, हिट्ना चा खोनाइ चा चुवा चोबाना टुबुवाट्टुन् हिट्नुङ् नोआसोरि डोक् नोक्टा आबे॥ आरु सि लेम्बा हाङ्सुङ् उन्ङा फेरि हिट्ना ढुकुर चुवाखोङ्डाङ्लाम्मा भारा लडुडिसुए, हिट्नुङ् हिट्ना ढुकुरङा लोप्मो फिग्बालाक् जैतुनङाना ओफाॽवा ओयासिङि फिप्टुङ् उन्ङि नोक्टा टाए॥ ढुकुरङा जैतुनङाना ओफाॽवा फिप्टुङ् नोक्टा टायानाँ नाराङि चुवा योमेना रैछो नुङ् नोआङा ठाहा टोगुए॥\nहिट्नुङ्ना आरु सि लेम्बा ओएङ्स्वालेङ् हिट्ना ढुकुर फेरि भारा लेडुडिसुए, नाराङि चुवा चोबानाङा नाबाजि हिट्ना ढुकुर नोक्नि टानेट्नि॥\nमाङ्हाङ्ङा नोआ लोडुए, “काटालिमाङ्,काइछाचि हिट्नुङ् कापाङ्लुमेट्चि हिट्नुङ् जिवाट्चिलोक् भारा होन्डा॥ हिट्नुङ् हिट्नागा नाराटेप् पोसा हिट्नुङ् छिन्सा याप्मा लिसा उखाट्याक्॥” तबो नआ ओटालिमाङ्, उइछाचि हिट्नुङ् उपाङ्लुमेट्चिलोक् चुवाखोङ्डाङ्लाम्मा भरा होन्डे॥\nनोआ चुवा खोङ्डाङ्लाम्मा भरा होन्डाउङ्, उन्ङा ठिक् योहोबे डाङ्बालोङ्सा बेदि चोगुए हिट्नुङ् सोब्बे पारिक्ङागा जिवाट्चि, चुवाचि आप्टुचिउङ् घोक् घोक्डोक् बेदिङि भोक् ठाङ्सुए॥ ना भोक्ङाना बास्नाङा योहोबे डाङ्बाङाना ओचाप् टाए हिट्नुङ् नोआङागा ओजाहान् छालेट्चि आसिक् पिडुचे॥\nहिट्नुङ् डाङ्बा पिगे, “याप्मिचिगा उन्चि निङ्ग्वा ओओलाम्माडोक् ओचाफेन्ना लिचा हाट्ले आङा काइले चा याप्मिङा चोगुनाँ नारा साराप् पिनिङ्ना॥ हिट्नुङ् ना नारा चुवालाम्मा जाखाम् चोक्निङ्ना॥\nआङा खान्लोक् ना रिङ्ङि माङ्हुप् रेक्टुङ्टुङ् आङा फेरि काइले चा उहिङ्ग्वाट् जिवाट्चि हिट्नुङ् नारा चुवा उपुच्चुवाङा नासा चोक्निङ्ना॥ ना खानि हिट्नुङ् खानिलोक् उलिसागा ख्वाप्पा जिजाट्चिलोक् टाला टालासोम्मा लिलोक् आङाना माङ्हुप्ङाना चिनो फार्कान्जा खेङ्सुङ्टुङ्॥ जबो जबो ना फार्कान्ज टाङ्साङ्ङि ठेट्युक् हिट्ना पुयुङुङ् खानिलोक् चोगुङ्ना माङ्हुप् आङा मिट्टुङ्टुङ्॥","num_words":627,"character_repetition_ratio":0.098,"word_repetition_ratio":0.0,"special_characters_ratio":0.374,"stopwords_ratio":0.0,"flagged_words_ratio":0.0,"lang_id_score":0.804,"perplexity_score":500.0,"cluster_detection":-1} |
|
|
|
